
הצעת חוק הנוטריונים (תיקון מס' 8 והוראות שעה) (תקופת כשירות), התשס"ב-2002, 
של קבוצת חברי כנסת - רביזיה

היו"ר אופיר פינס:

	אני מתכבד לפתוח את ישיבת ועדת החוקה. מנכ"ל משרד המשפטים ביקש לומר את עמדת המשרד בכבודו ובעצמו. אני אאפשר לו לפני הרביזיה.

אהרון אברומוביץ:	

	אנחנו בעד השתלמות של נוטריונים לפני שמקבלים רשיון לנוטריון. אנחנו נגד בחינות משני טעמים: טעם אחד, לאור ניסיון העבר, אנחנו לא חושבים שיש צורך בהקמת מערכת נוספת, חדשה, שיוצרת בחינות ונותנת רשיונות על סמך בחינות. אנחנו חושבים שאין הצדקה, על סמך ניסיון העבר, להקים אותה.

	יש קבוצה של עולים חדשים שבאים והופכים להיות נוטריונים, וצריך לעודד את זה. החשש שלנו, שהקמת מערכת בחינות תקשה על עולים חדשים, כיוון שלעולים חדשים קשה בכל מקרה להיקלט בארץ. להעמיד אותם לבחינות, זה לא דבר רצוי.

	משני הטעמים האלה אנחנו מעדיפים להשאיר את המצב שאין בחינות, לתת את ההשתלמות כפי שהצענו.

שאול יהלום:

	נכון לרגע זה, אם לא נעשה שום הצבעה, ההשתלמות כוללת בחינות. אני הוא זה שביקש את הרביזיה, לכן מאוד חשובה לי התחייבותך, מבחינת ההשפעה שלך על המערכת, לגבי ההשתלמות. אם חברי הוועדה יהיו משוכנעים על-ידך שההשתלמות תהיה לא רק כדי לצאת ידי חובה, אלא השתלמות אמת, זה יספק אותנו.

היו"ר אופיר פינס:

	אני דורש חובת נוכחות.

סיגל קוגוט:
	
	כתבנו לגבי חובת נוכחות.

אהרון אברומוביץ:	

	כוונתנו מלכתחילה, שההשתלמות תהיה רצינית. אחרי מה ששמעתי כאן, אני אעשה את זה ביתר תוקף. אני אקח על עצמי אישית לבדוק, לפחות בהשתלמות הראשונה, מה הרכבה, מה התנאים הנדרשים, כדי לראות שההשתלמות היא אכן השתלמות רצינית, ולא התחמקות.

היו"ר אופיר פינס:

	קיבלתי מכתב ממשרד החוץ. משרד החוץ אומר שהוא עושה השתלמות לקונסולים. אם הם עושים השתלמות, וגם כך זה בפרוצדורה שלהם, אין סיבה שההשתלמות הזאת לא תיעשה גם על-פי חוק, בצורה מסודרת. אם אנחנו מכניסים השתלמות לחוק, למה שמשרד החוץ לא יהיה? אני לא חושב שתהיה מניעה מבחינת משרד החוץ. לכן אפשר לסכם גם את זה.

נסים זאב:

	 אני מבקש הסתייגות ל-12 שנים במקום 10 שנים.

היו"ר אופיר פינס:

	תגיש הסתייגות.

מרדכי משעני:

	 בעניין של התחילה.

סיגל קוגוט:
	
	הוא מדבר על תחילת סעיף ההשתלמות.

מרדכי משעני:

	 ביקשתי שהתחילה של סעיף ההשתלמות, כיוון שאנחנו עושים גם את העניין של הקיצור בהדרגה, שזה לא יהיה ב-1 באפריל 2003, אלא יותר מאוחר.

סיגל קוגוט:
	
	זה יהיה כמו עם הקונסולים. אני הצעתי ב-1 ביולי.

אפי אושעיה:

	 אדוני, משך ההשתלמות, האם היא שבועיים?

היו"ר אופיר פינס:

	כתבנו "השתלמות קצרה". אי-אפשר בחוק לכתוב כמה זמן.

אפי אושעיה:

	 זה יהיה כשבועיים?

סיגל קוגוט:
	
	פחות. כמה ימים.

אהרון אברומוביץ:	

	אנחנו נדאג שתהיה השתלמות רצינית. אני לא רוצה, לפני שעשינו את עבודת המטה של הבדיקה, להגיד כמה זמן. אני גם אדווח ליושב-ראש הוועדה.

אפי אושעיה:

	 השתלמות רצינית יכולה להיות גם יום אחד. השאלה מה זו השתלמות רצינית, לפי המושגים שלך.

אהרון אברומוביץ:	

	מה שצריך. זה לא יהיה רציני שאני אומר עכשיו לפני שעשינו בדיקה.

היו"ר אופיר פינס:

	כשתגמרו להכין את ההשתלמות, תעבירו לוועדת החוקה מסמך על איך תיראה ההשתלמות.

אני מצביע על הרביזיה. מי בעד הרביזיה של שאול יהלום?

הצבעה
בעד – 6

היו"ר אופיר פינס:

	הרביזיה עברה פה אחד.

היו"ר אופיר פינס:

	 אנחנו מצביעים על הסעיף, כך שתהיה רק השתלמות. מי בעד שבסעיף יישאר רק השתלמות, ונוריד את נושא הבחינות? מי נגד? מי נמנע?

הצבעה
בעד – 7
נגד – אין
נמנע – 1
הסעיף עבר בכפוף למה שנאמר על-ידי היושב-ראש.

סיגל קוגוט:
	
	אני רוצה לקרוא את הסעיף של משרד החוץ. אנחנו נתקן את סעיף 50(א9 לחוק הנוטריונים, ששם כתוב שלקונסולים יש סמכויות של נוטריון, ונכתוב "נציג כאמור לא ישתמש בסמכויות נוטריון, אלא אם כן השתתף, טרם כניסתו לתפקיד, בהשתלמות קצרה, במתכונת שיקבע המנהל הכללי של משרד החוץ, או מי שהוא הסמיך לכך, בהתייעצות עם ועדת הרשיונות". גם על זה יש סעיף תחילה ותחולה. "תחילתו של סעיף זה ביום 1 ביולי 2003", כמו שעשינו על ההשתלמות בארץ.

היו"ר אופיר פינס:

	מי בעד אישור הצעת החוק לקריאה שנייה ושלישית?

הצבעה
בעד – 7
הצעת חוק הנוטריונים (תיקון מס' 8 והוראות שעה) (תקופת כשירות), התשס"ב-2002 אושרה לקריאה שנייה ושלישית, בכפוף לשינויים.

היו"ר אופיר פינס:

	 הצעת החוק עברה פה אחד. אני מודה לכם מאוד. הישיבה נעולה.

הישיבה ננעלה בשעה 11:50





